b'\n_START_ARTICLE_\nJuha Vainio -palkinto\n_START_PARAGRAPH_\nJuha Vainio -palkinto on vuosittain merkitt\xc3\xa4v\xc3\xa4lle suomalaiselle sanoittajalle Kotkan Merip\xc3\xa4ivill\xc3\xa4 annettava palkinto. Palkintorahat luovutetaan kotkalaisen sanoittajan ja laulajan Juha Vainion nime\xc3\xa4 kantavasta, t\xc3\xa4m\xc3\xa4n kuolinvuonna 1990 perustetusta rahastosta. Rahastoa hallinnoivat Kotkan kaupunki sek\xc3\xa4 S\xc3\xa4velt\xc3\xa4j\xc3\xa4t ja Sanoittajat Elvis -yhdistys. My\xc3\xb6s Juha Vainion perikunnalla on edustajansa hallituksessa. Palkinnon rahallinen suuruus on 6\xc2\xa0000 euroa (aiemmin 30\xc2\xa0000 markkaa). Palkinto on jaettu 25 kertaa. Sen on saanut yhteens\xc3\xa4 28 ihmist\xc3\xa4, 23 miest\xc3\xa4 sek\xc3\xa4 viisi naista._NEWLINE_Sanoituspalkinnon lis\xc3\xa4ksi on kahdesti jaettu my\xc3\xb6s erityinen el\xc3\xa4m\xc3\xa4nty\xc3\xb6palkinto mittavasta urasta sanoitusten parissa. Sen ovat saaneet Sauvo \xe2\x80\x9dSaukki\xe2\x80\x9d Puhtila (2002) ja Jukka Virtanen (2008).'